Source: http://www.bihon.ro/nu-au-mai-rezistat-in-final/1355220
Timestamp: 2017-08-18 11:01:23+00:00

Document:
Nu au mai rezistat în final - BIHON
Nu au mai rezistat în final
la	18. noiembrie 2013 13:38
Baschetbaliştii orădeni au pierdut cu scorul de 91-98 meciul de acasă cu CSU Asesoft.
CSM Oradea a fost aproape de a răpune campioana în meciul de duminică seară, aflându-se în avantaj până în penultimul minut de joc. Jucătorii antrenorului Cristian Achim au luptat în mod exemplar şi s-au ridicat la nivelul valoric al redutabilei adversare de-a lungul întregii partide, dar n-au mai găsit resurse pentru a gestiona finalul meciului. Valoarea individuală superioară a ploieştenilor şi-a spus până la urmă cuvântul. CSU Asesosft ne-a dominat cu autoritate la eficienţa aruncărilor, atât de două, cât mai ales cele de trei puncte, aceasta fiind o altă explicaţie a victoriei oaspeţilor.
După un prim sfert echilibrat, în sfertul secund s-a mers „cap la cap” până în minutul 18 (scor 39-39), când echipa campioană a realizat un parţial de 8-0, intrând apoi la pauză în avantaj, scor 45-50. CSM Oradea a realizat un sfert trei de excepţie, pe fondul unui joc foarte bun în faza de atac şi ceva mai inspirat în apărare. Gazdele conduceau cu 77-73 înaintea ultimului sfert, păstrând intacte speranţele de victorie. Echipa noastră a început bine sfertul patru, încurajată în mod exemplar de inimosul public local.
Fatidicele minute 39 şi 40
Orădenii s-au menţinut în avantaj până spre final, scoruri 88-83 (’36), 90-84 (’38), dar ultimele minute ne-au fost fatale. Lipsa de decizie în faza defensivă şi ratarea câtorva atacuri au înclinat iremediabil balanţa victoriei în favoarea ploieştenilor. În minutul 39, gazdele mai conduceau cu 91-90, dar s-au oprit la această fatidică cifră, nemaireuşind să puncteze până în final. Subotic a ratat trei din patru lovituri libere, greşind totodată două stop-shoot-uri, iar campionii au profitat din plin de aceste erori, desprinzându-se în învingători, scor final 91-99.
Etapa viitoare, CSM Oradea va juca în deplasare cu BC Mureş Târgu Mureş. Până atunci, orădenii dispută astă-seară meciul din deplasare cu Royal Hali Gaziantep, din etapa a III-a a FIBA EuroChallenge.
CSM Oradea – CSU Asesoft Ploieşti 91-98 (22-22, 23-28, 32-23, 14-26)
CSM Oradea: Comagic 10, Markovic 8 (2×3), Popescu, Dillon 21 (2), Subotic 13 (1), Nicoară 8, Denison 15, Ţîbîrnă 7 (1), Franklin 9 (1). Nu au jucat Ciordaş, Paşca, Hora. Antrenor: Cristian Achim
CSU Asesoft: Adamovic 5, Szijártó, Dunn 11 (2), Burlacu 5 (1), Marshall 16 (2), Alhaji Mohammed 13 (3), Lee 23, Zekovic 21 (3), Guţoaia 5 (1). Nu au jucat Negoiţescu, Movileanu. Antrenor: Vladimir Arnautovic
Arbitri: Alexandru Olaru, Ciprian Stoica, László Bukuresti. Comisar FR Baschet: Eugen Poenaru
Taguri: baschet masculin, csm oradea, csu asesoft

References: CSM 
 CSM 
 CSM 

CSM 

CSM 
 csm